Аужырэ илъэсхэм фразеологиер наукэу зэрэщытыр къэгъэнэфэгъэнымкIэ гъэхъэгъэ шIукIаехэр ашIыгъ. Ау джы къызнэсыгъэми фразеологием къыгъэгъунэрэр зы бзэ горэми икъоу, IупкIэу къыщызэхафыгъэп. Ар къызхэкIрэр фразеологизмэр фразеологие системэм изэнэ шъхьаIэу зэрэщытымкIэ игъэпсыкIэкIи (изэхэтыкIэкIи), имэхьанэкIи гъунапкъэу иIэр къэгъэнэфэгъуаеу зэрэщытыр ары. ГущыIэм пае, фразеологизмэм утегущыIэ зыхъукIэ ар гущыIэжъхэм, гущыIэ щэрыохэм, егъэпшэн оборотхэм, арэущтэу зэгохьэгъэ гущыIэхэм, гущыIэ шъхьафхэм, гущыIэухыгъэхэм ямэхьанэкIи, ягъэпсыкIэкIи зэратекIрэм иIоф къэуцу. А пстэур зэхэфыгъошIоу щытэп. Арышъ, фразеологизмэм имэхьэнэ ыкIи игъэпсыкIэ гъунапкъэхэр къэгъэнэфагъэхэ хъумэ, ежь фразеологие теорием имызакъоу, лексикологие, лескикографие ыкIи егъэджэн Iофыгъуабэхэм язэшIохынкIи ишIогъэшхо къэкIощт.